Document ID: 32000R2596

Nõukogu määrus (EÜ) nr 2596/2000,
27. november 2000,
millega muudetakse määrust (EÜ) nr 974/98 euro kasutuselevõtu kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 123 lõiget 5,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse Euroopa Keskpanga arvamust [3]
ning arvestades järgmist:
(1) Nõukogu 3. mai 1998. aasta määruses (EÜ) nr 974/98 euro kasutuselevõtu kohta [4] sätestatakse, et euroga asendatakse nende liikmesriikide valuutad, kes täidavad ühisraha kasutuselevõtuks vajalikud tingimused ajal, kui ühendus jõuab majandus- ja rahaliidu kolmandasse etappi. See määrus sisaldab ka eeskirju, mida kohaldatakse nende liikmesriikide rahaühikute suhtes üleminekuperioodil, mis lõpeb 31. detsembril 2001, ning eeskirju pangatähtede ja müntide kohta.
(2) Nõukogu 3. mai 1998. aasta otsuses 98/317/EÜ, mis põhineb asutamislepingu artikli 121 lõikel 4, [5] tõdeti, et Kreeka ei täitnud ühisraha kasutuselevõtuks vajalikke tingimusi.
(3) Vastavalt nõukogu 19. juuni 2000. aasta otsusele 2000/427/EÜ, mis põhineb asutamislepingu artikli 122 lõikel 2 ja käsitleb ühisraha kasutuselevõttu Kreekas 1. jaanuaril 2001, [6] täidab Kreeka nüüd vajalikud tingimused ja Kreekale tehtud erand tuleb tühistada 1. jaanuarist 2001.
(4) Euro kasutuselevõtt Kreekas nõuab, et Kreekale laiendataks euro kasutuselevõttu käsitlevad sätted, mida kohaldatakse liikmesriikides, kus euro kehtestatakse siis, kui ühendus jõuab majandus- ja rahaliidu kolmandasse etappi.
(5) Liikmesriikide puhul, kelle valuuta asendatakse pärast ühenduse majandus- ja rahaliidu kolmandasse etappi jõudmise kuupäeva euroga, peaks määratlus "riikide rahaühikud" tähendama selle liikmesriigi rahaühikut, nagu see on määratletud vahetult enne euro kehtestamist selles liikmesriigis.
(6) Kreeka puhul kohaldatakse üleminekuperioodi sätteid 1. jaanuarist 2001,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 974/98 muudetakse järgmiselt.
1. Artiklit 1 muudetakse järgmiselt:
a) esimeses taandes lisatakse sõnade "Saksamaa" ja "Hispaania" vahele sõna "Kreeka";
b) lisatakse kolmandasse taandesse sõnade "lõikele 4" järele sõnad "või lõikele 5";
c) lisatakse viienda taande lõppu sõnad "või vastavalt olukorrale päeval enne liikmesriigi valuuta asendamist euroga, kui liikmesriik võtab euro kasutusele hiljem".
2. Artikli 2 esimene lause asendatakse järgmisega:"Alates 1. jaanuarist 1999 on osalevate liikmesriikide valuuta euro, Kreeka välja arvatud. Alates 1. jaanuarist 2001 on Kreeka valuuta euro."
3. Artikli 9 lõppu lisatakse järgmised sõnad: "või Kreeka puhul kuni 31. detsembrini 2000".
Artikkel 2
Käesolev määrus jõustub 1. jaanuaril 2001.
Käesolev määrus on tervikuna siduv ja vahetult kohaldatav kõikides liikmesriikides kooskõlas Euroopa Ühenduse asutamislepinguga.
Brüssel, 27. november 2000

Labels: 2
18